— রোদ্দুরের ব্যাপারটা দেখুন হাওড়ার দিকে ঠিকমতো ছড়াতে পারলে কিইনা হত। ধরুন ফুটবলার শৈলেন মান্না। অত বড় ডিফেণ্ডার। মনে পড়ছে তাঁর দুর্দান্ত ফ্রি কিকের কথা? তাঁর ডিফেন্স এন্টিসিপেশন? বুদ্ধিদীপ্ত কভারিং? অলিম্পিকে খেলেছেন। অথচ সেই ফুটবলারের নাম পৃথিবীতে কজন জানে, সেইরকম সেতু হলে ওনার নাম সর্বত্র ছড়িয়ে পড়ত। ওনার কি ছিল না? পাঁচ ফুট দশ এগারো ইঞ্চি হাইট ছিল। উরুর কোয়াড্রিসেপ্‌স্‌, থাই-এর হ্যামস্ট্রিংস, পায়ের কাভ্‌স্‌, পাছার ফ্লেক্সর মাস্‌ল্‌স, মানে পেশীর বলিষ্ঠতা আন্তর্জাতিক স্তরের কোনো ডিফেণ্ডারের থেকেই কম ছিল না। হেক্টর শাম্পিতাস বা মেরিয়াস ত্রিসুর-এর মতো খ্যাত হওয়ার জন্যে যা যা দরকার সব কিছুই ছিল, দুটো জিনিষ ছাড়া, সম্ভবত আন্তর্জাতিক টেকনিক আর পাবলিসিটি।